ועדת הכספים, כנסת 17, פרוטוקול מספר 700, 2008-02-26 12:40

סטס מיסז'ניקוב: אני פותח את ישיבת ועדת הכספים בנושא השלכות ציבוריות בגין המשבר בחברת הבנייה "חפציבה".

סטס מיסז'ניקוב: על פי בקשתו של חבר הכנסת ליצמן אנחנו מקיימים את הדיון הזה שמהווה המשך ליווי וכדי לדעת מה קורה עם אותם אנשים שאיבדו את כל כספם או חלק מכספם ולא קיבלו פתרונות דיור.

סטס מיסז'ניקוב: הישיבה הזאת מהווה המשך לדיון שקיימנו ב-6 ביולי, ב-16 באוגוסט קיימנו ישיבה משותפת לוועדת הכספים ולוועדת הכלכלה, וב-20 באוגוסט קיימנו שוב ישיבה משותפת של ועדת הכספים וועדת הכלכלה.

סטס מיסז'ניקוב: מסתבר שיש עוד הרבה לקונות ויש אנשים שעדיין לא קיבלו שום פתרון.

סטס מיסז'ניקוב: שמענו את כונס הנכסים שנמצא כאן אתנו ונשמע אותו שוב.

יעקב ליצמן: אני מודה ליושב-ראש על קיום הדיון.

יעקב ליצמן: לפני הדיון העקרוני אני רוצה להעיר הערה.

יעקב ליצמן: עצם הדבר שהדיון התקיים לאחרונה באוגוסט, זאת חלילה לא ביקורת – קיימנו דיונים בתקציב המדינה ובנושאים שונים – אבל אין לנו מעקב לגבי מה שקורה.

יעקב ליצמן: ברשותך, הייתי מבקש שכל שבוע ביום שני נשמע עדכון מכונס הנכסים ומהדיירים כדי לדעת מה קורה.

יעקב ליצמן: הרי ברור שאנחנו לא יכולים להשאיר את המצב כפי שהוא.

ראובן ריבלין: להיות ועדה מלווה.

יעקב ליצמן: משהו כזה, כדי לראות בדיוק מה קורה.

יעקב ליצמן: אני לא עומד לתקוף היום את הבנקים, על אף שזה מגיע להם, כי הבנקים מוכנים להגיע להסדר עם ועד התושבים.

יעקב ליצמן: אם היו נותנים להם, הדירות מזמן היו גמורות.

סטס מיסז'ניקוב: אני יודע שזה לא כל כך מדויק, אבל אחר כך נשמע את זה.

יעקב ליצמן: אני מוכן שיתקנו אותי, אבל אני יכול לומר לך ממקור ראשון.

יעקב ליצמן: מכל הגורמים האשמים, היחיד שמשלם את המחיר הוא הלקוח, האיש הפרטי.

יעקב ליצמן: הוא היחיד שמשלם ולא רק שלא מקבל מענקים ממשרד השיכון, אלא משרד השיכון ברח, אין שר שיכון, אין שר אוצר, ועדת השרים לכלכלה תדון לגבי מענקים או לא, אבל כלום לא קורה והכל סיפורים.

סטס מיסז'ניקוב: נכון, אנחנו גם קראנו לו לעשות זאת.

סטס מיסז'ניקוב: עוד בקיץ קראנו לו לעשות את זה.

סטס מיסז'ניקוב: במקום זה הוא מביא הצעת חוק ממשלתית של "חפציבה".

יעקב ליצמן: אם אתה תבטיח לי שהחוק יחול רטרואקטיבית, אני אתך.

יעקב ליצמן: אני מדבר על האנשים האומללים שיושבים כאן והחוק הזה לא יעזור להם.

יעקב ליצמן: אתם יודעים מה זה לשלם ריבית?

יעקב ליצמן: אתם יודעים מה זה לשלם שכר דירה?

סטס מיסז'ניקוב: אני לא נציג של שר השיכון.

ראובן ריבלין: הוא משלם משכנתא על דירה שהוא עלול לא לקבל אותה לעולם.

יעקב ליצמן: הדיירים שילמנו מע"מ על הדירות, אין דירות ואני שואל מה עם המע"מ.

ראובן ריבלין: יש פרויקטים שכן התקדמו.

קריאה: מה התקדם?

קריאה: לא קיבלו שקל.

יעקב ליצמן: הכונס שם וטו בפני השופט שלא לתת לבנקים לגמור עם הדיירים שכן גמרו הסכם במטרה לסיים את הפרויקטים והם בינתיים משלמים שכר דירה ומשלמים ריבית.

יעקב ליצמן: אנשים נופלים ואנחנו עומדים בצד ולא עושים כלום.

סטס מיסז'ניקוב: לא את כולם אלא רק בודדים.

יעקב ליצמן: אני לא הבאתי אותם לכאן.

יעקב ליצמן: היות שביקשתי שיתקיים דיון בשבוע הבא, אני עומד על כך ומבקש שתזמין את מנכ"ל או את שר השיכון כי אני רוצה לדעת למה המצב הזה מתקיים, מה עוד שברור לי שמי שלא פשע כאן אלה הם הדיירים.

יעקב ליצמן: חיים פיאלקוב הוא המנכ"ל וזאב בוים הוא השר.

יעקב ליצמן: לדעתי אפשר להביא אותם לכאן וצריך להביא אותם.

יעקב ליצמן: גם הבנקים צריכים לשלם את חלקם.

יעקב ליצמן: רשות ניירות ערך, גם היא פשעה בכך שנתנה להעביר 12 מיליון דולר.

יעקב ליצמן: אגב, לא שמעתי מה עם כל הכסף שנשאר אצל יונה.

סטס מיסז'ניקוב: יונה בינתיים מבקש להנציח את שם אביו בקריאת שם רחוב בירושלים.

סטס מיסז'ניקוב: כך היה כתוב ב"מעריב".

יצחק מולכו: אני לא הכונס אלא אני המנהל המיוחד.

יצחק מולכו: אני שליחו של בית המשפט.

יעקב ליצמן: אז מה?

יעקב ליצמן: אני מוחה על המלים האלה ואני אומר לך למה.

יעקב ליצמן: הוא בא עכשיו כשליחו של בית המשפט.

יעקב ליצמן: הוא לא רוצה שנתקוף אותו ולכן הוא אומר שהוא שליח של בית המשפט.

יעקב ליצמן: הוא לא שליח של בית המשפט.

סטס מיסז'ניקוב: איפה כתוב שוועדת הכספים לא יכולה לתקוף שליח של בית משפט?

סטס מיסז'ניקוב: הוא מציין עובדות.

יעקב ליצמן: הוא מטעם הכונס.

יעקב ליצמן: שיאמר מה שהוא רוצה לומר ושלא יספר לי סיפורים שהוא שליח של בית משפט.

יצחק מולכו: כבוד היושב-ראש, אני מציע, או הוא ידבר או אני אדבר.

יעקב ליצמן: אל תאיים עלי.

יצחק מולכו: אני לא מאיים עליך.

יעקב ליצמן: אל תאיים עלי.

יצחק מולכו: אני חוזר ואומר שאני שליחו של בית המשפט.

יצחק מולכו: לא סתם אני אומר את זה.

יצחק מולכו: אני אומר את זה כיוון שאני והכונס הרשמי אנחנו הגורמים האובייקטיביים היחידים בתמונה הזאת.

יעקב ליצמן: אני לא אובייקטיבי.

יצחק מולכו: אני מבקש שלא תפריע לי.

יצחק מולכו: כל הגורמים האחרים הם אינם אובייקטיביים אלא הם גורמים שקשורים באינטרס ומשם הכל מתחיל ונגמר.

יעקב ליצמן: אני חייב לומר לך שוב פעם שאני מוחה על כך שאתה אומר שאנחנו לא אובייקטיביים.

יעקב ליצמן: אני לא בנק.

יעקב ליצמן: אתה לא היחיד שאתה אובייקטיבי כאן.

סטס מיסז'ניקוב: הוא בכלל לא התכוון אלינו.

יעקב ליצמן: הוא אומר שהוא היחיד האובייקטיבי, אבל זה לא כך.

יעקב ליצמן: אני אובייקטיבי לא פחות ממנו ואולי אפילו יותר ממנו כי אני לא מקבל משכורת.

יצחק מולכו: חבר הכנסת ליצמן, אני מבקש להתנצל בפניך.

יצחק מולכו: לא התכוונתי בשום אופן שאתה לא אובייקטיבי.

יצחק מולכו: האנשים היחידים שרואים את התמונה בצורה אובייקטיבית זה כונס הנכסים ואני וכמובן בית המשפט, שאנחנו נקיים מאינטרסים ומנסים למצוא פתרון.

יצחק מולכו: בתוך חודש וחצי לאחר שקיבלתי את המינוי לפי בקשת בית המשפט, אנחנו הבאנו לפני כל המשתכנים ובפני בית המשפט הצעת מתווה שמסוגלת לפתור את הבעיה באופן רוחבי על כל סוגי הפרויקטים והמשתכנים שקיימים, על כולם.

יצחק מולכו: ההצעה הזאת שכינה אותה בית המשפט המתווה, הוא נתן לה גם תמיכה.

יצחק מולכו: הוא נתן לה תמיכה, הייתי אומר כמעט מקיר לקיר.

יצחק מולכו: הוגשו כמה ערעורים לבית המשפט העליון ובית המשפט העליון דחה את הערעורים האלה.

יצחק מולכו: הייתי משתמש במילה – מחק אותם.

יצחק מולכו: דהיינו, בית המשפט שכבר ביטא את דעתו שהמתווה הוא המסלול הנכון, הוא המסלול המאוזן, כנראה שהוא גם המסלול היחידי, והייתי מוסיף ליד זה, לצערי.

סטס מיסז'ניקוב: מה ההסדר שקיבל בית המשפט?

יצחק מולכו: ההסדר שאני הצעתי אומר שכל בנק יבנה את הפרויקט שהוא ליווה וישלים אותו לרגע זה נאמר על חשבונו.

יצחק מולכו: המשתכנים ישלמו את מה שהם חייבים עדיין לשלם על חשבון הדירות ואת אותם תשלומים שהם שלחו לחשבונות לא נכונים או התגלגלו לחשבונות לא נכונים – לא לחשבון הליווי – הבנק יישא בזה ב-70 אחוזים והמשתכן יישא ב-30 אחוזים, והבנק ייתן סיוע למשתכן על ידי פריסה כדי שהוא יוכל לעמוד ב-30 אחוזים הנוספים.

קריאה: הבנקים הסכימו?

סטס מיסז'ניקוב: רוב הבנקים הסכימו.

יצחק מולכו: הבנקים יאמרו את דברם.

סטס מיסז'ניקוב: זה שאנשים שלחו את הכסף לחשבונות לא נכונים כביכול, מבחינתם נכונים כי אלה החשבונות שכיוונו אותם לשלוח אליהם.

יצחק מולכו: כל השאלה היא שאלה של איזונים.

יצחק מולכו: אני רואה, והגשתי דוח לבית המשפט, דוח מאוד רחב וגדול, בו הסברתי מה אני רואה כאחריות הבנקים, מה אני רואה כאחריות המשתכנים.

יצחק מולכו: משתכן שלוקח כסף ובחוזה שלו כתוב שהוא צריך להפקיד אותו בחשבון 4265 ובמקום להפקיד אותו בחשבון 4265 נותן שיק בלנקו לחברה, ברור לגמרי שהוא עשה מעשה רשלני.

סטס מיסז'ניקוב: ואם הוא כווון לעשות את זה?

יצחק מולכו: משתכן שבא לחברה ונתן שיק לפקודת חשבון 4265 למוטב בלבד, עשה את הדבר הנכון וכאשר השיק שלו הלך למקום אחר, בא בנק ישראל – ואני אומר לכם שהם עושים עבודה יוצאת מגדר הרגיל עכשיו – ומתקן בתוך המערכת הבנקאית ומסדיר עכשיו סכומים שמתקרבים כבר לעשרות מיליונים.

סטס מיסז'ניקוב: שאלתי אותך גם בחדר ולא ענית לי.

סטס מיסז'ניקוב: אותם 30 אחוזים שהאנשים האלה צריכים להשלים, כאילו בגלל הטעות שלהם למרות שזאת לא טעות שלהם, מה גודל הסכום?

יצחק מולכו: כמה זה בסך הכל?

יצחק מולכו: אני לא יודע לומר לך את הסך הכל הכולל אבל אני יכול לומר לך איפה הבעיה.

סטס מיסז'ניקוב: לא, תוכל לומר לי פחות או יותר כמה זה?

יצחק מולכו: אני לא יודע להעריך את סך הכל.

סטס מיסז'ניקוב: פחות או יותר?

קריאה: 100 מיליון?

קריאה: 50 מיליון?

קריאה: 200 מיליון?

קריאה: כמה?

סטס מיסז'ניקוב: איך אפשר לא לדעת?

סטס מיסז'ניקוב: אני לא מבין.

סטס מיסז'ניקוב: תאמר לי מה ההערכה.

עודדה פרץ: יש הערכה מתוך התלונות שהגיעו אלינו.

עודדה פרץ: יכול להיות שיש כאלה שבכלל לא פנו אלינו.

סטס מיסז'ניקוב: הדלתא הזאת של 30 אחוזים.

עודדה פרץ: אלה שפנו אלינו ושאנחנו לא יכולים לעזור להם, הסכום מסתכם ב-50 מיליון שקלים.

סטס מיסז'ניקוב: זה מאה אחוזים או 30 אחוזים?

קריאה: זה מאה אחוזים.

סטס מיסז'ניקוב: זאת אומרת שאנחנו מדברים עכשיו על 15 מיליון לחלק ל-5 בנקים מסחריים.

סטס מיסז'ניקוב: זה הכל?

קריאה: כן.

סטס מיסז'ניקוב: לא חבל על הדיון הזה?

סטס מיסז'ניקוב: 15 מיליון שקלים הדלתא שיחולקו בין חמישה בנקים מסחריים.

קריאה: אדוני היושב-ראש, זאת לא תמונה מלאה.

יצחק מולכו: תרשו לי להסביר את המתווה כדי שתבינו מה התמונה המלאה ומה הבנקים צריכים לעשות.

סטס מיסז'ניקוב: לא, 50 מיליון הם 100 אחוזים.

יצחק מולכו: מעריכים את התשלומים שהלכו למקומות הלא נכונים ב-50 מיליון שקלים למרות שאני חושב שזה קצת יותר מ-50 מיליון.

יצחק מולכו: זאת ההערכה שלי.

יצחק וקנין: גם אם תאמר 100 מיליון, קח 30 אחוזים - אנחנו מדברים על 30 מיליון שקלים.

יצחק מולכו: אני אסביר את יתרת הבעיה.

יצחק מולכו: החברה מכרה הרבה דירות בפרויקטים לא מלווים או בפרויקטים שהיו בתהליך להיות מלווים אבל הם עדיין לא מלווים.

יצחק מולכו: בפרויקטים האלה יש לנו ברגע זה כ-260 משפחות וצאו מהנחה שמדובר במשפחות מרובות ילדים, כך שמדובר בכ-2,000 אנשים.

יצחק מולכו: המשפחות האלה לא יקבלו דירה כיוון שהמגרשים עדיין לא היו שייכים לחברה.

ראובן ריבלין: כדי שלא תהיה אי הבנה, זה לא במסגרת 15 מיליון השקלים ולא במסגרת הבנקים אלא מדובר ב-260 משפחות כאשר כל דירה עולה 100 אלף דולר וזה הסכום שנמצא היום במקום שבו אין מי שיושיע.

ראובן ריבלין: 25 מיליון דולר, בערכים של היום יוצא כ-80 מיליון שקלים.

יצחק מולכו: החשבונות שלי מלמדים שכדי להושיע את 260 המשפחות האלה וכדי להושיע את אלה שייפלו מההסדר שאנחנו עומדים לעשות – בגלל ה-30 אחוזים, יש כאלה שלא יוכלו לעמוד בזה ובואו נוסיף כ-150 משפחות שלא יוכלו לעמוד בזה – אנחנו צריכים לעסוק ב-400 משפחות.

יצחק מולכו: אני מעריך את הסכום שנחוץ לפתור את הבעיה הזאת – ואני אפתיע אתכם – ב-35 מיליון שקלים.

סטס מיסז'ניקוב: ולפתור אותם מתשלום על לא עוול בכפם.

ניסן סלומינסקי: החלק שלא יכולים לשלם את התשלום.

סטס מיסז'ניקוב: תוסיף את הדלתא הקטנה שכן יכולים לשלם.

סטס מיסז'ניקוב: זה ה-15.

סטס מיסז'ניקוב: בסך הכל אנחנו מדברים על 50.

יצחק מולכו: אם ההערכה נכונה שמדובר ב-60 מיליון שקלים, קח מזה 30 אחוזים, כך שמדובר ב-17 מיליון שקלים, תוסיף את זה ל-35 מיליון שקלים, כך שבגדול אתה צריך כ-50 מיליון שקלים.

יעקב ליצמן: משרד השיכון ישלם את הנזק כי חלק מהנזק הוא שלו.

יצחק מולכו: חבר הכנסת ליצמן, כבר התנצלתי פעם אחת ואני לא רוצה להתנצל עוד פעם.

יצחק מולכו: אני הגשתי את הדוח שלי לבית המשפט לפני חמישה וחצי חודשים ובמשך הזמן הזה ההצעה שלי עומדת על הפרק.

יצחק מולכו: בינתיים בנק אחד עלה על המתווה והוא מאוד לא אהב לקרוא על הכסף שהוא מעביר כדי שנוכל לתת למשתכנים.

סטס מיסז'ניקוב: מי הבנק?

יצחק מולכו: בנק אדנים.

יצחק וקנין: הבנקים הקטנים מעבירים אבל הבנקים הגדולים לא.

סטס מיסז'ניקוב: אתה יכול לומר לנו מבחינת הבנקים מי הולך עם המתווה ומי מתנגד למתווה?

סטס מיסז'ניקוב: מי מעביר כספים ומי לא מעביר כספים?

יצחק מולכו: בצורה שהבנקים מתבטאים בבית המשפט או מתבטאים בציבור, הם מתנגדים למתווה באופן טוטאלי, אבל בחדרי חדרים, במקומות שאנחנו באמת רוצים לעשות את הדבר הזה, יש הייתי אומר בתקופה האחרונה שינוי דיסקט ואני יוצא מהנחה שאנחנו מאוד קרובים לבוא לידי הבנות עם בין 3-4 ואולי אפילו חמישה מהבנקים ולפתור בעיה של מאות רבות של משפחות.

סטס מיסז'ניקוב: מי מהבנקים מתנגד בינתיים?

יצחק מולכו: אני לא עומד לפרוס את זה כאן באולם הזה כיוון שזה עלול מאוד להפריע לדיונים שאני מקיים מול הבנקים.

יצחק מולכו: אני מוכרח לומר לכם שבזמן האחרון יש רוח אחרת והרוח הזאת, אני מקווה, תביא אותנו לסוף הפרשה.

ראובן ריבלין: יש פרוייקטים שהיו מלווים.

ראובן ריבלין: מדוע לא מתקדמים וגומרים אותם?

יצחק מולכו: הבעיה היא שהמשתכנים והבנקים לא יכולים לבוא לידי הסדר שבית המשפט מוכן לאשר אותו.

יצחק מולכו: בנק הפועלים מביא הסדר, בית המשפט לא אישר אותו.

יצחק מולכו: בנק הפועלים מביא הסדר פעם שנייה, בית המשפט לא אישר אותו.

יצחק מולכו: הם לא מאוזנים.

יצחק מולכו: הם עומדים לגרום נזק למשתכנים.

יצחק מולכו: כאשר בית המשפט רואה שזה עומד לגרום נזק למשתכנים, הוא לא מאשר זאת.

יעקב ליצמן: אבל הדיירים מסכימים לזה.

יצחק מולכו: לא, הדיירים לא מסכימים לזה.

יצחק מולכו: אתה תשמע את הדיירים.

יעקב ליצמן: הדיירים הגיעו להסכמה עם הבנקים.

יעקב ליצמן: האם זה נכון או לא נכון?

יעקב ליצמן: אם זה נכון, למה אתה לא מאפשר להם לגמור את הפרוייקט?

יצחק מולכו: המשתכנים הגיעו להבנה במידה מסוימת עם הבנקים, אבל הבנקים מתנים את זה בזה ש-80 אחוזים מהמשתכנים יסכימו, דאבל אין להם 80 אחוזים ולכן מביאים את זה לבית המשפט.

יעקב ליצמן: האם אדוני מוכן להצהיר כאן?

יצחק מולכו: לא, לא מוכן.

יעקב ליצמן: לא סיימתי את השאלה.

יעקב ליצמן: האם אדוני מוכן להצהיר כאן שאם יש 80 אחוזים מהדיירים שמוכנים להסדר הזה, אתה תאשר את זה בבית המשפט?

יצחק מולכו: חבר הכנסת ליצמן, הסדר בלתי מאוזן.

ורד שביט: פרויקט 68 במעלה אדומים אושר, יש מכרז ואנחנו כבר היינו אמורים לצאת לדרך אבל אנחנו עכשיו תקועים בגלל המתווה.

סטס מיסז'ניקוב: מאחר שאתם לא רוצים לשלם 30 אחוזים.

יצחק מולכו: אתם לא תקועים בגלל המתווה.

ורד שביט: אנחנו 11 משפחות בפרויקט שלנו.

ורד שביט: המתווה של ה-30 אחוזים היום נע בתוספת של 30 אלף שקלים עד 180 אלף שקלים לדייר.

סטס מיסז'ניקוב: זה ה-30 אחוזים?

ורד שביט: זה ה-30 אחוזים.

ורד שביט: יש אצלנו בפרויקט 400 אלף שקלים לאנשים שצריכים להוסיף 180 אלף שקלים.

ורד שביט: אנחנו במלכוד.

ורד שביט: יש אנשים שמעונינים.

ורד שביט: הכל כבר היה אמור להיסגר ולהתחיל, אבל אנחנו עדיין קרקע במעלה אדומים.

סטס מיסז'ניקוב: מי מלווה אתכם, בנק אדנים?

ורד שביט: בנק דיסקונט למשכנתאות.

ורד שביט: הגענו לבית המשפט ואצלנו כבר הכל היה צריך לרוץ אבל זה תקוע.

ורד שביט: בשבוע שעבר התבשרנו שאנחנו אמורים להוסיף 30 אחוזים מהכספים הלא מוגנים ואני עכשיו שואלת, יש אצלנו משפחות עם 400 אלף שקלים לא מוגנים וזה אומר 180 אלף שקלים, יש אפשרות לצאת מההסכם, לחתום על ביטול, אבל אנחנו במלכוד.

ורד שביט: אתה מקבל 70 אחוזים מהכספים הלא מוגנים.

סטס מיסז'ניקוב: בכל מקרה אתם מאבדים 30 אחוזים ונשארים בלי כלום.

ורד שביט: אנחנו בלי כלום.

יצחק מולכו: אם בנק דיסקונט למשכנתאות שנמצא כאן מוכן לתת להם 100 אחוזים, אני מסכים על המקום, אבל זה לא קורה.

יצחק מולכו: עד היום לא הביאו שום הסדר.

סטס מיסז'ניקוב: שמענו עכשיו שסך הכל סכום של 100 אחוזים מהכסף הלא מוגן מגיע ל-50 מיליון שקלים.

סטס מיסז'ניקוב: מה זה 50 מיליון שקלים עבור 6-7 בנקים מסחריים?

משה פרל: אדוני הבין שכל בנק פועל לפי מדיניותו.

משה פרל: אלה לא תשובות שאני יכול לתת לך.

סטס מיסז'ניקוב: אנחנו נפנה לבנקים.

משה פרל: הם ייתנו לך תשובות.

משה פרל: אף אחד לא יתחמק.

משה פרל: הייתי קשוב להערה שפתחת בה לפני שלוש שעות ואני יכול להעביר את המסר, אבל תשובה על כל בנק, הפרוייקט שלו, המדיניות העסקית שלו והמגעים השקטים הפורמליים והלא פורמליים שמנהלים עם עורך-דין מולכו, תצטרך לשאול כל בנק.

סטס מיסז'ניקוב: אני אפנה שאלה לבנק הכי גדול במדינה, בנק הפועלים.

קריאה: תשאל את בנק לאומי.

סטס מיסז'ניקוב: אני פונה לבנק הפועלים.

בועז רדי: אני חושב שהשאלה היא קודם כל שאלה עקרונית, אם אני מגיע לסוף של ה-50 מיליון שקלים.

בועז רדי: אתה יכול לומר – ואני לא רוצה להישמע ארוגנטי – שזה לא הרבה כסף, ואכן ודאי שזה לא הרבה כסף למדינה.

בועז רדי: אי אפשר לומר שלשישה בנקים מסחריים 50 מיליון שקלים זה לא הרבה אבל למדינה זה הרבה.

ראובן ריבלין: פרט לאחריות הפורמלית של המדינה כלפי כל אזרחיה, איך אתה משווה את האחריות של הבנקים לאחריות המדינה?

ראובן ריבלין: יכול להיות שהמדינה, אם היא התרשלה כלפי הבנקים – למשל, המפקח על הבנקים לא פיקח על הבנקים, משרד השיכון לא פיקח על הקבלנים – רוצים לתבוע תביעת נזיקין נגד המדינה עצמה, כפי שרמז לכך חבר הכנסת ליצמן.

ראובן ריבלין: הבנקים בסופו של דבר הם בנקים מלווים, ואני לא מדבר על כספים שחברת "חפציבה" הבריחה מהפרויקטים, וזאת בעיה לא פשוטה.

ראובן ריבלין: פעמים רבות היה גם פיתוי הקונים לשלם במזומן וכתוצאה מכך לקבל הנחות כאלה ואחרות.

יעקב ליצמן: הם משלמים ריבית.

ראובן ריבלין: הם משלמים משכנתא על דבר שלא קיים.

ראובן ריבלין: מבחינת הבנקים הדייר קיבל את הכסף והוא צריך להחזיר את המשכנתא.

ראובן ריבלין: בנוסף לכך הם משלמים שכר דירה כי הם מכרו את הדירה הקודמת שלהם.

יעקב ליצמן: משרד השיכון היה צריך לשלם.

ראובן ריבלין: המדינה, בחברה שהיא חברה חופשית, לא מתערבת בנושאים האלה.

יעקב ליצמן: אבל פעם היא עשתה את זה.

יעקב ליצמן: אותו פרויקט שעורך-דין מולכו היה כונס, שם נתנו הלוואות.

ראובן ריבלין: בדיון הבא צריכה לבוא לכאן הממשלה.

ראובן ריבלין: שר השיכון הוא שר חשוב מאוד, אבל אין לו כסף לזה.

ראובן ריבלין: צריכה לבוא הממשלה עם שר האוצר ולומר האם היא מוכנה לשלם את נזקי המכה הזאת.

סטס מיסז'ניקוב: לא שמעתי את תשובת בנק הפועלים.

בועז רדי: עם כל הרצון הטוב, אין מושג הבנקים בעניין הזה.

בועז רדי: חבר הכנסת ריבלין, אתה גם עורך דין ואתה מבין את זה.

בועז רדי: כמו שאתה לא פונה לאפריקה ישראל ומבקש שיממנו את הפאשלות של "חפציבה", לא תפנה לבנק הפועלים לממן פאשלות של בנק אחר אלא לממן את הטעויות שלו.

בועז רדי: על זה אין ויכוח.

סטס מיסז'ניקוב: תתבעו אותו.

בועז רדי: למה אתה בא אלי?

סטס מיסז'ניקוב: כי גם אתה עשית פאשלות.

בועז רדי: לא.

בועז רדי: אני לא מקבל שבגלל הפאשלות שעשיתי, אם עשיתי, צריך לשלם על פאשלות של בנק אחר.

סטס מיסז'ניקוב: אל תיתמם.

סטס מיסז'ניקוב: אתה יודע מצוין על מה אני מדבר.

בועז רדי: אני מציע שיבואו דיירים ויאמרו.

בועז רדי: אני ביקרתי בכל אחד מהפרויקטים שלי.

סטס מיסז'ניקוב: דיברתי אתך ביולי ובאוגוסט וכבר אז הצעתי לך לקחת אחריות גם על אותם נושאים קונטרברסיאלים שלא בטוח מי אשם, המשתכנים או אתה.

בועז רדי: אני לקחתי.

בועז רדי: אני לקחתי אחריות על הפרויקטים שלי.

סטס מיסז'ניקוב: בוודאי על הפרויקטים שלך.

בועז רדי: אני מציע שיבואו הדיירים ויאמרו.

בועז רדי: בנק הפועלים לא ייקח אחריות על פאשלות של אחרים.

יעקב ליצמן: על שלך, אתה מוכן לקחת אחריות?

בועז רדי: ודאי שכן.

סטס מיסז'ניקוב: גם על אותם סכומים שעורך-דין מולכו מגדיר אותם כ-30 אחוזים, הדלתא, עליה כביכול מסכימים הדיירים, קח אחריות גם על הדלתא שלך.

בועז רדי: עם כל הרצון ועם כל הכבוד, אתם מנסים להציע כאן מתווה חדש שלא הוצע על ידי עורך-דין מולכו.

סטס מיסז'ניקוב: אנחנו ועדה סוברנית.

בועז רדי: זה בסדר גמור, אבל אל תצפה שאני אתן לך תשובה במקום מבלי שאני בודק.

סטס מיסז'ניקוב: אני דיברתי אתך על זה באוגוסט.

בועז רדי: ברמה של בנק הפועלים, היינו מוכנים כבר אז להשלים את הדירות, כולל את ה-12 דירות.

בועז רדי: שוב אני חוזר ואומר שלבנק הפועלים יש 12 דירות שהן במצב בלתי אפשרי למגורים.

בועז רדי: יש פה אנשים שלא חיים בתנאים בהם אני חי בבית שלי, אבל הם חיים בבתים.

בועז רדי: יש לי 12 דיירים שנמצאים בפרויקט שהוא במצב של שלד, בערך 50 אחוזים במעלה אדומים.

בועז רדי: אני מניח שנמצא כאן נציג שלהם.

בועז רדי: אנחנו נמצאים אתם כל הזמן במגעים ואנחנו מנסים להגיע אתם לסידור.

יעקב ליצמן: כמה דירות יש לך ביחד?

בועז רדי: למעלה מ-100 אבל ברובן גרים אנשים.

בועז רדי: הדירות מחוברות לחשמל ואנשים גרים בהן.

בועז רדי: אני לא אומר שאין אתן בעיה, ודאי שיש אתן בעיה, אבל אני מנסה להסביר.

יצחק מולכו: אתה מציג כאילו יש לך בעיה עם 12 דיירים.

בועז רדי: לא, יש לי בעיה עם 100 דיירים.

סטס מיסז'ניקוב: אני מבקש לחדד את השאלה.

סטס מיסז'ניקוב: יש לך אחריות על מספר פרויקטים, על 100 דירות.

סטס מיסז'ניקוב: באותן 100 דירות יש 30 אחוזים שאנשים שנפלו בין הכיסאות נדרשים לשלם בעצמם.

בועז רדי: לא, מעבר למה שהם אמורים לשלם.

בועז רדי: לאלה אתה מתכוון?

סטס מיסז'ניקוב: לא, 30 אחוזים שדורשים מהם על מנת לקבל את הדירות.

בועז רדי: זה לא כך.

סטס מיסז'ניקוב: ממה שהם שילמו, מבקשים מהם להשלים 30 אחוזים.

סטס מיסז'ניקוב: בפרויקטים שלך, האם אתה מוכן להשלים את ה-30 אחוזים האלה שהאנשים צריכים לשלם?

סטס מיסז'ניקוב: למה אתה לא עונה כן או לא?

בועז רדי: אני אומר לך למה אני לא עונה כן.

בועז רדי: תן לי רבע שעה לבדוק ואני אתן לך תשובה.

סטס מיסז'ניקוב: מאוגוסט אני שואל את השאלה הזאת.

בועז רדי: מאז אוגוסט קרו דברים.

בועז רדי: אדוני היושב-ראש, אני לא מבקש ממך שבועיים אלא אני מבקש ממך עד 1:30.

סטס מיסז'ניקוב: את השאלה הזאת אני גם אפנה לבנק דיסקונט.

קריאה: גם לבנק לאומי.

סטס מיסז'ניקוב: ברור, גם לבנק לאומי.

בועז רדי: אני רוצה להבין עד הסוף את מה שאתה אומר.

בועז רדי: אדם קנה דירה במיליון שקלים, שילם עד עכשיו 700 אלף שקלים – נעזוב לרגע לאן הלך הכסף – נשאר חייב 300 אלף שקלים לפי הספרים.

סטס מיסז'ניקוב: את ה-300 אלף שקלים הוא ישלים.

בועז רדי: אתה שואל אותי אם מתוך ה-700 אלף שקלים, 500 אלף שקלים הלכו למקום הראוי ו-200 אלף שקלים הלכו למקום אחר אבל הלכו, יש אסמכתאות ברורות שהוא שילם אותם, האם אני מוכן לוותר על ה-30 אחוזים השלמה ל-200 אלף השקלים האלה.

סטס מיסז'ניקוב: כן, זאת השאלה.

בועז רדי: אני אתן לך תשובה.

קריאה: יש עוד תוספת של 2 אחוזים שא לא התייחס אליהם.

סטס מיסז'ניקוב: עורך-דין מולכו, אתה מסכים להסדר הזה?

בועז רדי: בדיוק.

בועז רדי: אני רוצה שהוא יסכים לזה.

בועז רדי: כל זה, ובתנאי שזה ייושם גם על ידי עורך-דין מולכו ושולחו וגם על ידי בית המשפט.

סטס מיסז'ניקוב: אני שואל את עורך-דין מולכו האם ההסדר הזה מקובל עליך.

יצחק מולכו: אני אומר כמה משפטים ואני חושב שאז נבין הכל.

יצחק מולכו: לא רציתי לעשות את זה, אבל אני אעשה זאת.

סטס מיסז'ניקוב: עד עכשיו לא הבנתי כלום.

ניסן סלומינסקי: בנק ישראל מוריד מבנק הפועלים.

סטס מיסז'ניקוב: אתה מדבר על דבר שלא קשור אלינו.

יצחק מולכו: העלות שלהם לגמור את הפרויקט היא כ-7 מיליון שקלים.

יצחק מולכו: הדרישה שלי שהם ייתנו לאותה קרן להצלת 260 – אתם זוכרים את 260 המסכנים, אלה שלא יהיו להם דירות – אצלם זה 2.5 מיליון שקלים.

יצחק מולכו: בנק הפועלים – 2.5 מיליון שקלים.

יצחק מולכו: דהיינו, יש לנו עכשיו שבעה חודשים שאנשים לא יכולים לקדם את הפרויקטים שלהם ולסיים אותם.

סטס מיסז'ניקוב: עזוב את ההיסטוריה.

סטס מיסז'ניקוב: הוא מציע עכשיו להשלים את הכל.

סטס מיסז'ניקוב: האם אתה מקבל את זה?

יצחק מולכו: זה שהם מוכנים כנראה לספוג את ה-30 אחוזים – אני מקווה כך – בפרוייקטים שלו, זאת חדשה מרעישה.

יצחק מולכו: בתוך ה-30 אחוזים האלה יש יותר מאשר 2.5 מיליון, אפשר לקחת את 2.5 מיליון השקלים ובמקום שהבנק יקבל את הכסף הזה, הכסף ילך לקרן.

ראובן ריבלין: בא בנק הפועלים ואומר שהוא יוותר לדיירים על חלקם באותם כספים שהוכח לו מעל ומעבר לכל ספק שהם הועברו לפרויקט.

ראובן ריבלין: הוא אומר שהוא לא ידרוש להם 30 אחוזים להשלמת הפרויקט.

סטס מיסז'ניקוב: אני מבקש תשובה פשוטה על מה שאמר בועז רדי.

סטס מיסז'ניקוב: בהנחה שבועז רדי ייתן תשובה חיובית, האם אתה מקבל את זה כנציג של כונס הנכסים?

יצחק מולכו: אני מקבל את זה, וכונס הנכסים הרשמי יושב לידי והוא ידבר בעצמו.

יצחק מולכו: אני מקבל את זה כחדשה מרעישה.

סטס מיסז'ניקוב: לא, זאת לא תשובה.

יצחק מולכו: אני רוצה לתת את התשובה המלאה.

יצחק מולכו: אני לא אוכל להסתפק בכך שלא תהיה קרן להצלת הנפשות האחרות.

סטס מיסז'ניקוב: למה קרן?

סטס מיסז'ניקוב: למה דרושה קרן?

ראובן ריבלין: אתה דיברת על המרכיבים השונים לפתרון כאשר האחד הוא הדיירים עצמם שמתחייבים ומחויבים על פי המתווה לתת תוספת.

ראובן ריבלין: הדבר השני הוא הבנקים שצריכים להשלים את הדברים בהם הם מחויבים, למרות שהם לכאורה לא קיבלו את כל הכספים שמגיעים להם משום שהבריחו את הכספים ליונה.

ראובן ריבלין: אתה מדבר על האפשרות שהמדינה תיתן גישור או לא תיתן גישור.

יצחק מולכו: אני לא אומר את זה.

ראובן ריבלין: אני אומר את זה.

ראובן ריבלין: רק נעלם אחד יש בעיניי והוא אותו איש עלום שלא יודעים מי הוא, לא יודעים מה הוא, אבל הוא היה בונה הדירות בישראל שקוראים לו חברת ”חפציבה".

ראובן ריבלין: חברת ”חפציבה", האם מישהו ירד לחקר הנכסים שיש להם?

יצחק מולכו: ועוד איך.

ראובן ריבלין: בכל הדבר הזה אין שם 50 מיליון שקלים?

יצחק מולכו: לפני חמישה וחצי חודשים הגשתי דוח לבית המשפט ושם קבעתי שבסוף שנת 2005 מצאתי חברה אחת, יש עוד רבות, שיש לה חוב של 405 מיליון שקלים.

ראובן ריבלין: קיבלנו מאחד מבעלי המניות או מהאדם שיצר את ”חפציבה" מכתב שכל מה שהוא מבקש זה לתת לו לגמור את הבנייה כי אין לו בעיה.

ראובן ריבלין: אחת הישועות מגיעה כאשר מכירים במצב, גם כשהוא גרוע.

יצחק מולכו: המצב הוא מאוד גרוע.

ראובן ריבלין: לגבי ”חפציבה", הם חדלי פירעון בעליל.

יצחק מולכו: לא סתם בעליל.

יצחק מולכו: הייתי אומר שזה ל-2005.

יצחק מולכו: המצב הקשה היה מ-2005 ואילך עד אמצע 2007.

יצחק מולכו: אז 405 מיליון, אני מעריך בסכום גדול יותר.

ראובן ריבלין: האם מתנהלת חקירה לגבי אפשרות של הברחת נכסים?

יצחק מולכו: מתנהלות הרבה חקירות.

יצחק מולכו: זה כל מה שאני יכול לומר.

שלמה שחר: אני קודם כל רוצה לברך על הדיון הזה שיזם חבר הכנסת ליצמן.

שלמה שחר: אני חושב שזה דיון חשוב ומי כמוני וכמו חבר הכנסת ליצמן יודע שכאשר ועדת הכספים מתגייסת, תומכת ועוקבת אחרי מה שקורה, יש לסייע לציבור וראו את המאבק שנחלנו בו הצלחה גדולה מאוד בעניין ביקור חולים, שם מעבר לבית המשפט ולהד הציבורי, אלמלא ועדת הכספים, הטיפול שלה והמעקב – ספק אם היינו מגיעים לתוצאות אליהן הגענו.

שלמה שחר: הישיבה הזאת מבחינתי, ככל שהבקשה של חבר הכנסת ליצמן תתגשם ויהיה כאן מעקב, יישאלו השאלות הנכונות וחברי הכנסת גם יפנו לאפיקים הראויים ויסייעו בידינו, הציבור הרחב יצא נשכר ועל זה אני מברך ומקווה שיהיה לזה המשך.

שלמה שחר: מהבחינה הזאת הניסיונות שלנו להגיע להבנה עם הבנקים, לצערי עד כה עלו בתוהו.

שלמה שחר: ישבתי אישית עם אחד הבנקים פעם-פעמיים ושלוש, ועורך-דין מולכו ישב אתם, זה סכום זעום של 3 מיליון שקלים שייתנו מזור ל-200 משפחות אבל הם מושכים אותנו חודשים הלוך ושוב והשבוע קיבלתי תשובה שלא יושבים אתי ושבית המשפט יכריע.

סטס מיסז'ניקוב: למה אתה חושב שזה באחריותם?

שלמה שחר: אני אומר בדיוק למה זה באחריותם.

סטס מיסז'ניקוב: אפשר לבקש מהם לקחת אחריות על הפרוייקטים שהם ליוו ולא על הפרוייקטים שהם לא ליוו.

שלמה שחר: אני צריך 3 מיליון שקלים שבנק ייתן מעבר לכל מה שהוא אומר.

שלמה שחר: כל הבנקים זה 20-30 מיליון ואמר חברי שזה מתחלק בין כולם.

שלמה שחר: בנק אחד ספציפי, אני מבקש ממנו 3 מיליון שקלים כדי לפתור בעיה של 200 משפחות, שישה חודשים אין לי תשובה.

סטס מיסז'ניקוב: למה זה באחריות שלו?

סטס מיסז'ניקוב: הוא לא ליווה את הפרוייקט.

שלמה שחר: אני הגשתי דוח ראשוני ואמרתי שהיו כשלים בבנקים.

שלמה שחר: אני מודיע לכם שכל פתרון כזה שהמפקח על הבנקים בא – בעקבות פניות שלנו – וחייב את הבנקים לפתור בעיות במקום של מה שנקרא המקטע השני והמקטע השלישי, זאת בעיה של הבנקים כי הכסף היה צריך ללכת לחשבון הליווי אבל הוא הלך לחשבון אחר.

שלמה שחר: זה שהמפקח על הבנקים אומר להם שיחזירו את הכסף לחשבון הליווי, זה לא מסיר את האחריות מהבנקים וזה עוד לפני שעשיתי חקירות.

סטס מיסז'ניקוב: אנחנו יכולים לדרוש מבנקים לקחת אחריות על הפאשלות בתוך הפרוייקטים שלהם, אבל מה שאתה מבקש מהם עכשיו זאת תרומה.

שלמה שחר: הם לא יתישו אותנו.

שלמה שחר: זאת לא תרומה.

שלמה שחר: מידת האחריות שלהם גדולה פי שתיים ופי שלוש.

סטס מיסז'ניקוב: על מה?

סטס מיסז'ניקוב: על הפרוייקטים שהם לא ליוו?

שלמה שחר: על זה שהם לא דאגו בזמן לראות שהכספים מגיעים, על זה שהם עשו שם טעויות, על זה שהם ידעו מראש שיש בעיות והם אמרו לבועז יונה שילך ויביא להם כסף מדיירים.

סטס מיסז'ניקוב: אבל אלה לא פרוייקטים שלהם.

סטס מיסז'ניקוב: על הפרוייקטים שלהם הם ייקחו אחריות.

סטס מיסז'ניקוב: מדברים על אותן 250 משפחות שלא קיבלו ליווי ואין בנק מלווה.

שלמה שחר: באים הבנקים ותוקפים את ערך-דין יצחק מולכו.

שלמה שחר: אני מודיע לכם שיש צדיק אחד בתיק הזה וזה עורך-דין מולכו.

סטס מיסז'ניקוב: אנחנו לא נותנים כאן ציונים.

שלמה שחר: לא כל עורך-דין היה עומד באומץ כזה מול מערכת בנקאית ואומר את מה שהוא אומר ולא מוותר ימים כלילות.

קריאה: הוא מקבל תשלום.

שלמה שחר: הוא לא עושה את זה בהתנדבות.

שלמה שחר: הוא מקבל 100 דולר לשעה, העובד שאחריו מקבל 80 דולר והמתמחה מקבל 50 דולר.

שלמה שחר: מי עובד בתעריפים כאלה?

שלמה שחר: זה גם לא כסף שאתם משלמים אותו.

יצחק בן ישראל: אני מנסה לסכם את מה ששמעתי.

יצחק בן ישראל: אני מבין שיש 2,600 משפחות.

יצחק מולכו: הנתון הנכון הוא כ-1,300 משפחות שצריך לשכן אותן.

יצחק מולכו: חלק מהם הם פולשים.

יעקב ליצמן: כולל הקרקע?

יצחק מולכו: לגבי הקרקע מדובר ב-19 משתכנים.

יעקב ליצמן: לא, בבית שמש יש יותר.

קריאה: 1,400.

קריאה: אפילו משפחה אחת, זאת משפחה.

יצחק בן ישראל: מתוך 1,300 משפחות יש 260 משפחות שכנראה לא היו מלווים על ידי בנק כלשהו והם בקטגוריה אחת.

יצחק בן ישראל: כל השאר, שזה למעלה מ-1,000, אפשר כנראה לעשות את מה שהגדרת כחדשה מרעישה, לתת פתרון.

קריאה: זה רק בנק אחד.

סטס מיסז'ניקוב: תכף נגיע גם לאחרים.

יצחק בן ישראל: בהנחה שהתשובה של בנק הפועלים תהיה חיובית ובהנחה ששאר הבנקים ילכו בעקבותיו.

יצחק מולכו: הם לא יכולים.

יצחק מולכו: הכמויות הן אחרות לגמרי.

יצחק מולכו: לבנק הפועלים יש מספר מועט בכל הפרוייקטים.

יצחק בן ישראל: אם מוציאים את ה-260 משפחות האלה בעוד 15 מיליון, תרשה לי להניח שהם יכולים.

יצחק בן ישראל: בהנחה שהם ייתנו תשובה חיובית – את אותה שאלה אתה צריך לשאול את כל הבנקים – אפשר בעצם לפתור את הבעיה של למעלה מ-1,000 משפחות להוציא הבעיה שנשארה לנו, של ה-260 משפחות הלא מלוות.

יצחק מולכו: זה בהנחה שבאמת הבנקים יספגו את הכל.

יצחק בן ישראל: כן, בהנחה הזאת.

יצחק בן ישראל: אני רוצה לדעת אם עד כאן סיכמתי נכון את הדברים.

יצחק מולכו: זה נכון.

יצחק מולכו: אז יחסרו לנו כ-35 מיליון שקלים.

יצחק בן ישראל: ליתר ה-260 משפחות.

מלי סירוטה: אני מדברת בשמי ובשם הפרוייקט שלי בהר חומה אותו מלווה בנק לאומי.

מלי סירוטה: אני שואלת עד מתי.

מלי סירוטה: אנחנו שילמנו, כל הרוכשים, את מיטב כספנו.

מלי סירוטה: אנחנו אנשים שלא לקחנו ולא גנבנו אלא נתנו את מיטב כספנו ונפלנו למרמה ולפשע של חברה גדולה מאוד שלא ידענו זאת.

מלי סירוטה: אני פונה אליכם, הבנקים הגדולים, עורך-דין מולכו, חברי הכנסת, בבקשה תעזרו לנו.

מלי סירוטה: חברי הכנסת, אתם הנציגים שלנו, אנחנו בחרנו בכם.

מלי סירוטה: הבנקים, אתם הבנקים המלווים שלנו.

מלי סירוטה: עורך-דין מולכו, אותך מינה בית המשפט.

מלי סירוטה: תעזרו לנו.

מלי סירוטה: אנחנו שבעה חודשים לא ישנים.

מלי סירוטה: אנחנו לא אוכלים, המשפחות שלנו מתפרקות.

מלי סירוטה: את כל הכסף של החתונה שמתי על הבית.

מלי סירוטה: אני לא צריכה להתחתן שוב כדי להביא עוד כסף.

מלי סירוטה: אני מבקשת ממכם, תנו לנו את הפתרון המיידי.

מלי סירוטה: אני כל יום נוסעת לפרוייקט שלי ואני מסתכלת עליו ואני שואלת עד מתי.

מלי סירוטה: אתם יושבים כאן ומקיימים דיונים וישיבות אבל זה על גבנו.

מלי סירוטה: הכתפיים שלי כבר קשה להם להכיל את זה.

מלי סירוטה: יש פה אנשים שחלו.

מלי סירוטה: אני בסך הכל בת 26 ואני עוברת דברים שאני לא מאחלת לשונאים שלי.

מלי סירוטה: אני פונה אליכם בעיניים דומעות, הבנקים, בבקשה, וכולכם כאן, חברי הכנסת, כולכם, תעזרו לנו לצאת מהמצב הזה.

מלי סירוטה: אנחנו מתחננים.

ראובן ריבלין: כמה כסף שילמת?

מלי סירוטה: אני שילמתי 900 אלף שקלים מתוכם 500 אלף שקלים לקחתי משכנתא ו-400 אלף שקלים זה הכסף של החתונה שלי.

ראובן ריבלין: באיזה בנק?

מלי סירוטה: בנק לאומי.

מלי סירוטה: כל החסכונות של ההורים שלי וההלוואות שלקחתי בפנים.

ראובן ריבלין: 500 אלף שקלים נתת במשכנתא.

מלי סירוטה: 500 אלף במשכנתא ו-400 אלף נתתי בשיקים.

יעקב ליצמן: את משלמת משכנתא גם עכשיו.

מלי סירוטה: אני משלמת כרגע משכנתא בסכום של 4,000 שקלים ואני משלמת שכר דירה.

מלי סירוטה: אני מתביישת לומר שאין לי כסף לשלם שכר דירה ואני הולכת להיזרק לרחוב.

מלי סירוטה: אין לי איפה להיות.

מלי סירוטה: אני באמת מבקשת.

מלי סירוטה: אני שירתתי בצבא, אני נתתי למדינה הזאת, אני פונה אל כולכם בבקשה, אנא, במקום להאשים אחד את השני, בואו כולכם תתאגדו כדי לעזור לנו.

יעקב ליצמן: אני רוצה לשאול את משרד השיכון האם הוא מוכן לבדוק עד הדיון הבא מתן הלוואת גישור בסך 35 מיליון שקלים עד שנפתור את הבעיה.

יצחק וקנין: אתה ואני יודעים שזאת לא בעיה של משרד השיכון אלא בעיה של האוצר.

יצחק וקנין: שר הבינוי יכול לקבל החלטה?

סטס מיסז'ניקוב: הוא התרשל.

סטס מיסז'ניקוב: משרד השיכון התרשל בכך שהוא לא נתן פתרון לאנשים ON LINE.

סטס מיסז'ניקוב: אני אוציא לך פרוטוקול מישיבה שהתקיימה ביולי, כאשר משרד השיכון במשך שלוש הישיבות לא ידע את המספרים ואת גודל האסון.

סטס מיסז'ניקוב: הוא לא ידע מה לעשות עם זה.

סטס מיסז'ניקוב: לישיבה אחת בכלל לא הגיעו נציגים שלו.

סטס מיסז'ניקוב: משרד השיכון הוא הרגולטור והוא האחראי כלפי המשתכנים.

סטס מיסז'ניקוב: שייקח את זה מהאוצר, אבל הוא צריך להוציא את זה.

ראובן ריבלין: ברגע שאתם מדברים על הלוואת גישור, הלכו הבנקים.

עפרה שוראקי: אני ממש מפחדת לצאת מכאן היום עוד פעם בהרגשה אותה אני מקבלת אחרי כל הישיבות שהתקיימו כאן בעבר.

עפרה שוראקי: כל הכבוד לחבר הכנסת ליצמן אבל בסוף אנחנו יוצאים מכאן לחיים השחורים שלנו בעקבות כל הסיפור הזה.

יעקב ליצמן: באיזה בנק את?

עפרה שוראקי: בנק דיסקונט.

בועז בראל: אני מנהל מטה הנפגעים בירושלים.

בועז בראל: אני רוצה להדגיש נתון מאוד מאוד חשוב.

בועז בראל: אני מוביל מהלך של הפסקת משכנתאות בפרוייקטים רבים בירושלים והסביבה.

בועז בראל: חשוב לומר שהמהלך זוכה – הוא בשלבים פרילימינריים, מאוד ראשוניים – לגיבוי משפטי מצד עמותת ידיד שהיא למעשה התבקשה לחוות את דעתה המשפטית בסוגיה והיא קבעה שיש בסיס משפטי לכך שהדיירים יפסיקו לשלם משכנתאות וכן לא ישלמו ריבית.

בועז בראל: מאוד חשוב לומר את הדברים.

בועז בראל: גם המנהל המיוחד, עורך-דין יצחק מולכו, תומך מבחינה משפטית בכך שהבנקים צריכים לשאת בתוצאות ושהדיירים יפסיקו לשלם משכנתאות ולא ישלמו ריבית.

בועז בראל: לא יתכן שהדיירים ייוותרו ללא קורת גג, ישלמו משכנתא, דבר שמבחינה רציונאלית הוא בלתי הגיוני, אבל מעבר להיבט ה רציונאלי יש גם בסיס משפטי שבו המנהל המיוחד תומך, והוא מוצא בזה גם תימוכין בחוק החוזים.

בועז בראל: גם עמותת ידיד שהתבקשה לתת את חוות דעתה המשפטית בסוגיה, ואני דיברתי עם עורכת-הדין שלהם, נטע זיו, ולפניי יש גם את חוות הדעת המשפטית שהיא תקדימית, היא קובעת שהדיירים יכולים תוך כדי עוגן משפטי להפסיק את המשכנתאות ללא ריבית.

ראובן ריבלין: למה הם לא מבקשים המרצת פתיחה?

ראובן ריבלין: לקבל פסק דין הצהרתי שבנק מלווה אשר קיבל משכנתא והפרוייקט נמצא במצב של הקפאה, יוקפאו התשלומים.

בועז בראל: גם על פי גישתו של המנהל המיוחד, יש תימוכין לכך שהבנקים נתנו משכנתאות בעצימת עיניים פושעת והמיטו על הדיירים חורבן כלכלי כאשר הם ידעו את מצבה הכלכלי של חברת ”חפציבה" באותה עת.

בועז בראל: זו האשמה מאוד חמורה ועל הבנקים ליטול את האחריות, גם המוסרית וגם המשפטית למהלך הזה.

בועז בראל: אני מצפה מכם לתת גיבוי ציבורי, מעבר לגיבוי המשפטי.

יעל מבורך: עמדת הממשלה היא שהיא מתנגדת באופן עקרוני לסוגיה של מתן ערבות לחברה פרטית.

יעל מבורך: בנוסף לכך, לעניין משרד השיכון, למשרד השיכון אין מנגנון לממן.

סטס מיסז'ניקוב: איזה פתרון את מספקת לשתי הגברות שיושבות כאן?

יעל מבורך: כונס הנכסים מטפל בכך.

סטס מיסז'ניקוב: איך מדינת ישראל נתנה רשת ביטחון במקרה של קריסה של בנק למסחר לכל אותם לקוחות שאיבדו את כל כספם?

יעל מבורך: זאת סוגיה אחרת.

יעקב ליצמן: אני יודע – והיא לא תאמר אחרת – שבקריסה שהייתה לפני שנים באשדוד, משרד השיכון נתן לכל אחד מהדיירים אפשרות לקבל הלוואה משלימה.

יצחק מולכו: יש משהו בדברים.

יעקב ליצמן: זאת אומרת שמשרד השיכון יודע לעזור.

יעקב ליצמן: למה לא עושים כאן אותו הדבר?

סטס מיסז'ניקוב: אני לא אעשה עכשיו שימוע לכל הבנקים, אבל אנחנו פונים לכל הבנקים, כמו שפניתי לבנק הפועלים, עד יום שני – ואנחנו ממשיכים ללוות את הנושא – לתת תשובה האם הם מוכנים באותם פרוייקטים אותם הם ליוו – ויש שם 30 אחוזים שנופלים על הדיירים – לקחת את זה על עצמם קודם כל ולפתור בעיה של 1,100 משפחות.

סטס מיסז'ניקוב: אנחנו מבקשים מכל הבנקים שנוכחים כאן, ומאלה שלא נוכחים כאן – ואנחנו נזמן את כולם לישיבה – לקבל תשובה ברורה ולא מתחמקת, האם אתם מוכנים להשלים את ה-30 אחוזים האלה שנופלים על הדיירים.

קריאה: כולל ההצמדה.

סטס מיסז'ניקוב: בלי הצמדה ובלי ריבית.

סטס מיסז'ניקוב: זה בסמכות הבנקים, זה ביכולת הבנקים, תלכו לקראת האנשים.

ראובן ריבלין: במידה שאכן נקבל תשובות חיוביות מהבנקים, אנחנו אומרים למשרד השיכון שברגע שהבנקים ייתנו תשובות מחייבות, שהן יחייבו אותם, אנחנו דורשים ממשרד השיכון למצוא את המימון לצורך השלמה.

סטס מיסז'ניקוב: אני לא חולק עליך, אבל אני רוצה להזכיר לכם שבנקים זה גוף מסחרי אבל משרד השיכון הוא המדינה שאחראית על האזרחים.

בועז רדי: המעגל צריך להיות מושלם.

בועז רדי: כל הדבר הזה צריך להיות מותנה בכך שהכונס מסכים למהלך.

סטס מיסז'ניקוב: זה בוודאי.

סטס מיסז'ניקוב: הכונס צריך להסכים.